Ministru kabineta noteikumu projekta „**Autoceļu un ielu būvnoteikumi**”

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2013. gada 9. jūlijā pieņemtā Būvniecības likuma 5. panta pirmās daļas 2. punkts un otrās daļas 2. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā, ka 2014. gada 1. oktobrī stājas spēkā 2013. gada 9. jūlijā pieņemtais Būvniecības likums, spēku zaudēs Ministru kabineta 1997. gada 1. aprīļa noteikumos Nr. 112 „Vispārīgie būvnoteikumi” un Ministru kabineta 2001. gada 23. oktobra noteikumos Nr.446 „Būvnoteikumi darbiem autoceļu tīklā” noteiktais regulējums, kas attiecas uz valsts, pašvaldību, uzņēmumu un māju autoceļu tīklā veicamiem darbiem, prasības autoceļu būvprojektēšanas sagatavošanai, autoceļu būvprojektēšanai, būvdarbiem un autoceļu pieņemšanai ekspluatācijā, kā arī Ministru kabineta 2004. gada 13. aprīļa noteikumos Nr. 299 „Noteikumi par būvju pieņemšanu ekspluatācijā” noteiktais regulējums, kādā ielas pieņem ekspluatācijā.  Noteikumu projekta valsts autoceļu tiesisko regulējumu izstrādāja valsts akciju sabiedrība „Latvijas Valsts ceļi” (turpmāk – Latvijas Valsts ceļi) sadarbībā ar Satiksmes ministriju, kuras kompetencē ir pārzināt esošo specializēto būvniecību transporta un sakaru nozarē. Savukārt, pašvaldību ceļu, ielu un komersantu ceļu tiesisko regulējumu izstrādāja Ekonomikas ministrija sadarbībā ar Rīgas pilsētas pašvaldību.  Būvniecības likuma 5. panta pirmās daļas 2. punktā un otrās daļas 2. punktā ir noteikts, ka Ministru kabinets šī likuma izpildei izdod speciālos būvnoteikumus autoceļiem un ielām. Ministra kabineta noteikumiem ir jābūt pieņemtiem līdz Būvniecības likuma spēkā stāšanas brīdim.  Noteikumu projekta mērķis ir noteikt tādu autoceļu un ielu projektu sagatavošanas un īstenošanas kārtību, kādu paredz 2013. gada 9. jūlijā pieņemtais Būvniecības likums, tai skaitā, lai nodrošinātu šī likuma 9. pantā noteiktās būtiskās būvei izvirzāmās prasības.  Noteikumu projekts nosaka:  1. Noteikumi nosaka:  1.1. būvniecības procesa kārtību, būvniecības procesā iesaistītās institūcijas un atbildīgos būvspeciālistus;  1.2. būvniecības procesam nepieciešamos dokumentus un to saturu;  1.3. būvatļaujā, apliecinājuma kartē un paskaidrojuma rakstā iekļaujamos nosacījumus;  1.4. atkāpju saskaņošanas kārtību;  1.5. būvprojekta ekspertīzes apjomu;  1.6. par būvniecības procesa kontroli un tiesiskumu atbildīgo institūciju;  1.7. būves konservācijas kārtību;  1.8. būves novietojuma uzmērījumu veikšanas kārtību un kārtību, kādā būve pieņemama pastāvīgajā ekspluatācijā;  1.9. būvdarbu garantijas termiņus pēc būves pieņemšanas pastāvīgā ekspluatācijā.  Noteikumu projektā noteiktais regulējums attiecas uz valsts autoceļu, pašvaldību ceļu, ielu, komersantu ceļu un māju ceļu jaunu būvniecību, atjaunošanu, pārbūvi un nojaukšanu.  Par noteikumu projektā noteiktās valsts autoceļu būvniecības procesa kontroli un tiesiskumu atbildīga ir Latvijas Valsts ceļi bet Būvniecības likuma 6.1 panta pirmās daļas 1. punkta „b” apakšpunktā minētajā gadījumā par būvdarbu kontroli un tiesiskumu – Būvniecības valsts kontroles birojs (turpmāk – birojs). Savukārt, par pašvaldību ceļu, ielu, komersantu ceļu un māju ceļu būvniecības procesa kontroli un tiesiskumu attiecīgajā administratīvajā teritorijā atbildīga ir būvvalde, bet Būvniecības likuma 6.1 panta pirmās daļas 1. punkta „b” un „c” apakšpunktā minētajos gadījumos par būvdarbu kontroli un tiesiskumu – birojs.  *Valsts autoceļu būvniecības process*  Jauna valsts autoceļa jaunai būvniecībai, esoša valsts autoceļa atjaunošanai, pārbūvei vai nojaukšanai personai jāsaņem būvatļauja (1. pielikums), kuru izsniedz Latvijas Valsts ceļi. Būvatļauju izsniedz pamatojoties uz būvniecības ieceres iesniegumu, bet pārbūves vai jauna valsts autoceļu izbūves gadījumā, izbūvējot valsts autoceļa elementus ārpus ceļa zemes nodalījuma joslas robežām vai sarkano līniju robežām, tiek izstrādāts būvprojekts minimālā sastāvā (skiču projekts), kas pievienojams iesniegumu būvatļaujas saņemšanai.  Latvijas Valsts ceļi būvatļauju izsniedz viena mēneša laikā pēc būvniecības ieceres iesnieguma saņemšanas. Paziņojumu par būvniecības ieceri publicē Latvijas Valsts ceļu mājaslapā internetā.  Būvatļaujā norāda projektēšanas nosacījumus, piemēram, prasības būvprojekta sastāvam, tā detalizācijai, tehnisko vai īpašo noteikumu saņemšanu no valsts vai pašvaldību institūcijām, inženiertīklu īpašniekiem vai valdītājiem, vides pieejamības prasības un citas prasības atbilstoši teritorijas plānojumam, būvdarbu uzsākšanas nosacījumus, kas ietver dokumentu kopumu, kas jāiesniedz Latvijas Valsts ceļos pirms būvdarbu uzsākšanas, un termiņus būvatļaujas nosacījumu izpildei.  Būvatļaujas projektēšanas nosacījumu izpildes termiņi ir noteikti vispārīgajos būvnoteikumos attiecīgi otrai grupai – 2 gadi, un trešajai grupai – 4 gadi, kura laikā ir jāizstrādā būvprojekts, jāskaņo un jāiesniedz Latvijas Valsts ceļos izvērtēšanai. Savukārt būvatļaujas būvdarbu uzsākšanas nosacījumu izpildes termiņš ir 4 gadi no atzīmes veikšanas būvatļaujā par projektēšanas nosacījumu izpildi. Šajā termiņā netiek ieskaitīts laiks, kad valsts autoceļu būvniecībai nav pieejams finansējums.  Būvatļaujas nosacījumu izpildes termiņi nav pagarināmi, līdz ar to, ja pasūtītājs nav noteiktā laikā izstrādājis būvprojektu un to iesniedzis Latvijas Valsts ceļos izvērtēšanai vai nav iesniedzis nepieciešamos dokumentus būvdarbu uzsākšanai, būvniecības iecere ir jāiesniedz no jauna.  Valsts autoceļa būvprojekta un vienkāršotā būvprojekta saturu un noformēšanu nosaka valsts autoceļa īpašnieks, pamatojoties uz Latvijas standarta LVS 190-6:2009 „Ceļu projektēšanas noteikumi” 6. daļu „Autoceļu un tiltu būvprojekta saturs un noformēšana”.  Saskaņotā būvprojekta vai vienkāršota būvprojekta derīguma termiņš ir 2 gadi. Pēc šī termiņa, ja nav uzsākti būvdarbi, būvprojekts ir jāatjauno.  Savukārt, lai pieņemtu lēmumu par jauna valsts autoceļa, vai tā posma būvniecības nepieciešamību un to labāko novietojumu, tiek izstrādāts izpētes projekts. Izpētes projekta saturu nosaka valsts autoceļa īpašnieks, pamatojoties uz Latvijas standarta LVS 190-1:2000 „Ceļu projektēšanas noteikumi - 1.daļa: Ceļa trase ”.  Izstrādāto būvprojektu saskaņo valsts autoceļa īpašnieks un citas personas atbilstoši būvatļaujā ietvertajiem projektēšanas nosacījumiem un iesniedz izvērtēšanai Latvijas Valsts ceļos būvatļaujas projektēšanas nosacījumu izpildes termiņa laikā.  Valsts autoceļu būvdarbus drīkst uzsākt pēc tam, kad būvatļaujā ir veiktas atzīmes par projektēšanas nosacījumu izpildi, būvdarbu uzsākšanas nosacījumu izpildi, un būvatļauja kļuvusi neapstrīdama.  Pirms būvdarbu uzsākšanas valsts autoceļa īpašnieks nodod, un būvdarbu veicējs pieņem būves vietu (atjaunojamo būves daļu) (2.pielikums).  Būvdarbu laikā visām konstrukcijām, kuras tiek nosegtas ar citām konstruktīvām kārtām, tiek sastādīts segto darbu pieņemšanas akts (3.pielikums).  Pēc būvdarbu pabeigšanas tiek sagatavots būvdarbu pabeigšanas akts (4.pielikums), būvdarbu veicējs nodod, un valsts autoceļa īpašnieks pieņem atjaunoto būves vietu (būves daļu).  Jaunbūvētu, pārbūvētu vai nojauktu valsts autoceļu 60 darbdienu laikā pēc būvdarbu pabeigšanas pieņem pastāvīgā ekspluatācijā vai pieņem lēmumu par konstatētajiem trūkumiem un to novēršanas termiņu.  Atjaunošanas darbiem nav nepieciešama pieņemšana ekspluatācijā.  Aktu par būves pieņemšanu pastāvīgā ekspluatācijā (5. pielikums) sagatavo Latvijas Valsts ceļi, bet Būvniecības likuma 6.1 panta pirmās daļas 1. punkta „b” apakšpunktā minētajā gadījumā – birojs.  Būvdarbu garantijas termiņš nav mazāks kā 2 gadi pēc atjaunošanas darbu pieņemšanas vai būves pastāvīgā ekspluatācijā pieņemšanas. Būvdarbu līgumā var noteikt garākus garantijas termiņus, ņemot vērā projektā paredzēto risinājumu kalpošanas laiku.  *Māju ceļu būvniecības process*  Ierosinot pirmās grupas māju ceļa (viena īpašnieka zemes gabalā) jaunu būvniecību, pārbūvi vai nojaukšanu būvvaldē iesniedz paskaidrojuma rakstu (6.pielikums) un citus nepieciešamos dokumentus.  Pirmās grupas māju ceļu atjaunošanai nav nepieciešami būvniecības ieceres dokumenti.  Savukārt, ja māju ceļu plānots pievienot valsts autoceļam, vai esošais māju ceļš ir pievienots valsts autoceļam, kuru plānots pārbūvēt vai tā būvniecība plānota vairākos zemes gabalos un ir vairāki to īpašnieki, būvvaldē iesniedz būvniecības iesniegumu un būvprojektu minimālā sastāvā. Šāda māju ceļa būvniecību un pieņemšanu ekspluatācijā veic pašvaldību ceļa, ielu, komersantu ceļu būvniecības noteiktajā kārtībā.  Māju ceļa būvniecības iecere jārealizē 2 gadu laikā no ieceres akceptēšanas dienas. Būvdarbi uzsākami pēc informācijas sniegšanas par būvdarbu veicēja un būvvaldes atzīmes izdarīšanas par būvdarbu uzsākšanas nosacījumi izpildi.  Pēc būvdarbu pabeigšanas pasūtītājs veic izpildmērījumus par māju ceļu (pārbūves gadījumā, ja situācija ir mainījusies). Būvvalde 5 darbdienu laikā veic objekta apsekošanu un izdara atzīmi paskaidrojuma rakstā, bet gadījumā, ja māju ceļš ir nojaukts, izsniedz izziņu par būves neesību (10.pielikums).  *Pašvaldību ceļu, ielu un komersantu ceļu būvniecības process*  Ierosinot pašvaldību ceļu, ielu, komersantu ceļu jaunu būvniecību vai pārbūvi, būvvaldē iesniedz būvniecības iesniegumu un būvprojektu minimālā sastāvā, bet, ierosinot pašvaldību ceļu, ielu, komersantu ceļu atjaunošanu vai nojaukšanu, būvvaldē iesniedz apliecinājuma karti un citus nepieciešamos dokumentus.  Būvvalde 30 dienu laikā izskata būvprojektu minimālā sastāvā un pieņem lēmumu par ieceres akceptu un izdot būvatļauju, bet 14 dienu laikā izskata apliecinājuma karti ar tai pievienotajiem dokumentiem, pieņem lēmumu par ieceres akceptu un izdara atzīmi apliecinājuma kartē.  Pašvaldību ceļu, ielu, komersantu ceļu atjaunošana vai nojaukšana jārealizē 2 gadu laikā no ieceres akceptēšanas dienas. Šie būvdarbi uzsākami pēc informācijas sniegšanas par būvdarbu veicēja un būvvaldes atzīmes izdarīšanas par būvdarbu uzsākšanas nosacījumi izpildi.  Būvatļaujā norāda projektēšanas nosacījumus, piemēram, prasības būvprojekta sastāvam, tā detalizācijai, tehnisko vai īpašo noteikumu saņemšanu no valsts vai pašvaldību institūcijām, inženiertīklu īpašniekiem vai valdītājiem, vides pieejamības prasības un citas prasības atbilstoši teritorijas plānojumam, būvdarbu uzsākšanas nosacījumus, kas ietver dokumentu kopumu, kas jāiesniedz būvvaldē pirms būvdarbu uzsākšanas, un termiņus būvatļaujas nosacījumu izpildei.  Būvatļaujas projektēšanas nosacījumu izpildes termiņi ir noteikti vispārīgajos būvnoteikumos attiecīgi otrai grupai – 2 gadi, un trešajai grupai – 4 gadi, kura laikā ir jāizstrādā būvprojekts, jāskaņo un jāiesniedz būvvaldei izvērtēšanai. Savukārt, būvatļaujas būvdarbu uzsākšanas nosacījumu izpildes termiņš ir 4 gadi no atzīmes veikšanas būvatļaujā par projektēšanas nosacījumu izpildi.  Būvatļaujas nosacījumu izpildes termiņi nav pagarināmi, līdz ar to, ja pasūtītājs nav noteiktā laikā izstrādājis būvprojektu un to iesniedzis būvvaldē izvērtēšanai vai nav iesniedzis nepieciešamos dokumentus būvdarbu uzsākšanai, būvniecības iecere ir jāiesniedz no jauna.  Saņemot būvatļauju, pasūtītājs organizē nosacījumu izpildi, pieprasot nepieciešamos tehniskos vai īpašos noteikumos no attiecīgajām institūcijām, ja tie nav saņemti izstrādājot būvniecības ieceri, un nodrošinot būvprojekta izstrādi tādā apjomā, kā tas noteikts šajos noteikumos.  Izstrādāto būvprojektu iesniedz būvvaldē būvatļaujas projektēšanas nosacījumu izpildes termiņa laikā. Ja izpildīti visi projektēšanas nosacījumi, būvvalde 15 darbdienu laikā izdara atzīmi būvatļaujā par projektēšanas nosacījumu izpildi.  Pēc būvatļaujā izdarītās atzīme par projektēšanas nosacījumu izpildi, trešās personas var apstrīdēt būvatļauju viena mēneša laikā.  Iesniedzot būvvaldē būvdarbu uzsākšanai nepieciešamos dokumentus, būvvalde 5 darbdienu laikā veic atzīmi būvatļaujā par nosacījumu izpildi un būvatļaujā norāda pasūtītāja pieprasīto būvdarbu veikšanas ilgumu, kas atbilst būvdarbu veicēja civiltiesiskās atbildības apdrošināšanas termiņam, maksimālo būvdarbu veikšanas laiku atbilstoši vispārīgajos būvnoteikumos noteiktajam, līdz kuram iespējams pagarināt būvatļauju (būvdarbu veikšanu), un termiņu, līdz kuram pašvaldību ceļš, iela, komersantu ceļš būtu nododams ekspluatācijā.  Būvdarbus, neradot sabiedrības drošības vai vides apdraudējumu, var pārtraukt pasūtītājs vai iestāde, nepieciešamības gadījumā izstrādājot konservācijas darbu veikšanas projektu un veicot konservāciju.  Pašvaldību ceļu, ielu, komersantu ceļu pieņem ekspluatācijā, ja tas ir uzbūvēts atbilstoši būvatļaujā ietvertajiem nosacījumiem. Pirms pašvaldību ceļa, ielas, komersantu ceļa pieņemšanas ekspluatācijā veic izpildmērījumus, kā arī 14 dienu laikā saņem atzinumus no institūcijām, kas izdeva tehniskos vai īpašos noteikumus.  Pašvaldību ceļu, ielu, komersantu ceļu ekspluatācijā pieņem būvvalde - būvinspektors un arhitekts, ja nepieciešams papildus var pieaicināt vēl citu būvvaldes amatpersonu, un to veic ne ilgāk kā 14 dienu laikā no visu nepieciešamo dokumentu iesniegšanas būvvaldē.  Būvvalde sastāda aktu par būves pieņemšanu ekspluatācijā (12. pielikums). Pieņemšanas aktā norāda būvdarbu garantijas termiņu, kas nav mazāks par 3 gadiem otrās grupas būvēm un 5 gadiem trešās grupas būvēm.  Savukārt, pašvaldību ceļu, ielu, komersantu ceļu atjaunošanas vai nojaukšanas gadījumā, pasūtītājs informē būvvaldi par būvdarbu pabeigšanu, iesniedzot aizpildītu apliecinājuma kartes II. daļu, bet nojaukšanas gadījumā arī izpildmērījuma plānu. Būvvalde 5 darbdienu laikā veic objekta apsekošanu un izdara atzīmi apliecinājuma kartē, bet gadījumā, ja pašvaldību ceļš, iela, komersantu ceļš ir nojaukts, izsniedz izziņu par būves neesību (10.pielikums).  Saskaņā ar Būvniecības likuma 6.1 panta pirmās daļas 1. punkta „b” un „c” apakšpunktā noteikto, Būvniecības valsts kontroles birojs nodrošina būvdarbu kontroli un pieņemšanu ekspluatācijā par būvēm, kurām paredzētajai būvniecībai atbilstoši likuma „Par ietekmes uz vidi novērtēšanu” 4. panta pirmās daļas 1. punktam piemērota ietekmes uz vidi novērtējuma procedūra, kā arī par jaunām būvēm vai esošo būvju pārbūvēm, kuru ieceres iesniedzējs ir pašvaldība, ja publisku būvdarbu līguma līgumcena ir 1,5 miljoni *euro* (bez PVN) vai lielāka.  Šādu pašvaldību ceļu, ielu, komersantu ceļu pieņemšanu veiks Būvniecības valsts kontroles birojs tādā pašā kārtībā kā to veic būvvalde.  Noteikumu projekta noslēgumu jautājumos noteikts, ka noteikumi stājas spēkā vienlaikus ar jauno Būvniecības likumu – 2014. gada 1. oktobri. Tāpat, ievērojot jaunā Būvniecības likuma pārejas noteikumu 10. punktu, noteikts, ka Būvniecības valsts kontroles biroja kompetencē esošo pašvaldību ceļu, ielu, komersantu ceļu būvdarbu kontroli un pieņemšanu ekspluatācijā uzsāk ar 2015. gada 1. jūliju, līdz tam to veic būvvalde.  Vienlaikus noteikts regulējums kā pirms šo noteikumu stāšanās spēkā, pabeidzami iesāktie valsts autoceļu, pašvaldību ceļu, ielu, komersantu ceļu būvdarbi un tie pieņemami ekspluatācijā. |
| 3. | Projekta izstrādē iesaistītās institūcijas | Noteikumu projektu izstrādāja Satiksmes ministrija, valsts akciju sabiedrība „Latvijas Valsts ceļi”, Rīgas pilsētas Būvvalde un Rīgas Domes Satiksmes departaments. |
| 4. | Cita informācija | Saskaņā ar likuma „Aizsargjoslu likums” 13.panta otro daļu, lauku apvidos aizsargjoslu platumu gar autoceļiem nosaka no ceļa ass uz katru pusi atbilstoši autoceļu iedalījumam. Likuma „Apgrūtināto teritoriju informācijas sistēmas likums” 3.panta 5. daļa nosaka ATIS Informācijas sistēmas izveides, uzturēšanas, informācijas aprites kārtību un prasības, kur 8.panta 4.apakšpunkts nosaka, ka Latvijas Valsts ceļi sniedz informāciju par valsts autoceļiem kā apgrūtinātu teritoriju veidojošiem objektiem. Lai Informācijas sistēma automātiski attēlotu valsts autoceļu veidojošo apgrūtināto teritoriju robežas un uzturētu aktuālos datus par valsts autoceļiem kā apgrūtināto teritoriju veidojošiem objektiem, atbilstoši MK noteikumiem Nr.61 „Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru”, Latvijas Valsts ceļi Valsts zemes dienestam jāiesniedz objektu raksturojošie dati, kur atbilstoši noteikumu 1.pielikumam „Apgrūtināto teritoriju Informācijas sistēmas objektu klasifikators” informāciju par valsts autoceļiem tiek sniegta kā ceļa ass līnija (elementu tips- līnija , kods 6102020101) digitālā veidā vektordatu formā Latvijas 1992. gada ģeodēziskajā koordinātu sistēmā, to izsakot kā Merkatora transversālās projekcijas plaknes koordinātas, klāt pievienojot objektu raksturojošos atribūtus. Ceļa zemes nodalījuma joslas robežas ATIS izveidei spēkā esošais normatīvo aktu regulējums neparedz iesniegt un tas nav nepieciešams.  Latvijas Valsts ceļi iesniedzamo datu formāts un apjoms saskaņots ar Valsts zemes dienestu sanāksmē 2013.gada 26.februārī. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkura persona, kas ir iesaistīta autoceļu būvniecības procesā.  Blakus esošo nekustamo īpašumu īpašnieki, kurus skars plānotā autoceļu būvniecība, māju ceļu īpašnieki un komersanti, kuri piemēro šos noteikumus sev piederošo autoceļu būvniecībai. |
| 2. | Tiesiskā regulējuma ietekme uz tautsaimniecību un administratīvo slogu | Jaunais regulējums paredz samazināt administratīvās procedūras.  Jaunais process paredz iestādēm, kas atbilstoši Būvniecības likuma 6. panta ceturtajā daļā noteiktajam pilda būvvaldes funkcijas, ļauj pieņemt vienu lēmumu – izsniegt būvatļauju, līdzšinējo 3 lēmumu vietā (plānošanas un arhitektūras izdevuma izsniegšana, būvprojekta akcepts, būvatļaujas izdošana), līdz būvniecības ierosinātājam ir tiesības uzsākt būvdarbus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts izsludināts 2013. gada 19. decembra Valsts sekretāra sanāksmē. Noteikumu projekts sabiedrībai publiski pieejams Ministru kabineta tīmekļa vietnē, kā arī noteikumu projekta saskaņošanas laikā pieejamas aktuālākās redakcijas Ekonomikas ministrijas mājās lapā. Rīkotajās noteikumu projekta starpministriju sanāksmēs piedalījās nozares nevalstiskās organizācijas. |
| 2. | Sabiedrības līdzdalība projekta izstrādē | Sanāksmēs piedalījās Latvijas Kartogrāfu un ģeodēzistu asociācija, Latvijas Mērnieku biedrība, Latvijas Ceļinieku asociācija, Transportbūvju inženieru asociācija, Biedrība „Latvijas ceļu būvētājs”. |
| 3. | Sabiedrības līdzdalības rezultāti | Nevalstisko organizāciju izteiktie viedokļi izskatīti sanāksmēs un par tiem, kuriem varēja vienoties visas pārstāvētās puses ir iekļautas noteikumu projektā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, valsts akciju sabiedrība „Latvijas Valsts ceļi”, pašvaldības un to būvvaldes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Iesniedzējs:

Ekonomikas ministrs V. Dombrovskis

Vīza:

valsts sekretārs   M. Lazdovskis

25.09.2014.

2424

E.Avota

67013262, [Evija.Avota@em.gov.lv](mailto:Evija.Avota@em.gov.lv)

V.Laukšteins

67028173, [Valdis.Lauksteins@lvceli.lv](mailto:Valdis.Lauksteins@lvceli.lv)